ອິນໂດເນເຊຍມອບສົ່ງຊາວປະມົງຫວຽດນາມ 65 ຄົນ
(ພາບສຳນັກຂ່າວສານຫວຽດນາມ)
ວັນທີ 26/07 ຝ່າຍ ອິນໂດເນເຊຍ ໄດ້ມອບສົ່ງຊາວປະມົງ ຫວຽດນາມ 65 ຄົນທີ່ຖືກຈັບຕົວນັບແຕ່ເດືອນ 4 ແລະ ເດືອນ 5 ຜ່ານມາ. ນີ້ແມ່ນຈຳນວນຊາວປະມົງທີ່ຖືກຈັບຫລາຍທີ່ສຸດນັບແຕ່ກ່ອນມາຮອດປະຈຸບັນ ໂດຍສະຖານທູດ ຫວຽດນາມ ປະຈຳ ອິນໂດເນເຊຍ ສົມທົບກັບບັນດາອົງການເຈົ້າໜ້າທີ່ຂອງ ອິນໂດເນເຊຍ ສົ່ງກັບຄືນເມືອປະເທດ. ບັນດາຊາວປະມົງດັ່ງກ່າວ ແມ່ນມາຈາກຫລາຍແຂວງແຕກຕ່າງກັນຄື: ແຂວງ ຕວຽນກວາງ, ນາມດິ້ງ, ບີງທ້ວນ, ກວາງຈີ້, ກວາງຫງາຍ, ຊອກຈັງ…ເຊິ່ງຖືກຈັບຕົວຢູ່ບັນດາເຂດນ່ານທະເລຂອງ ອິນໂດເນເຊຍ. ທ່ານ ດ່ວານວັນນາມ ຜູ້ຮັບຜິດຊອບວຽກງານໃນກົງສູນ, ສະຖານທູດ ຫວຽດນາມ ປະຈຳ ອິນໂດເນເຊຍ ໃຫ້ຮູ້ວ່າ: ໃນໄລຍະຜ່ານມາ, ສະຖານທູດ ຫວຽດນາມ ໄດ້ມານະພະຍາຍາມຈົນສຸດຄວາມສາມາດຂອງຕົນ ເພື່ອສຸມໃສ່ວຽກງານປົກປ້ອງພົນລະເມືອງ ຍ້ອນຈຳນວນຊາວປະມົງ ຫວຽດນາມ ຖືກຈັບຕົວຢູ່ ອິນໂດເນເຊຍ ເພີ່ມຂຶ້ນ. ຕາມທ່ານ ດ່ວານວັນນາມ ແລ້ວ, ສະຖານທູດຈະສືບຕໍ່ສຸມໃສ່ວຽກງານນີ້ ຍ້ອນວ່າ ປະຈຸບັນ ຍັງມີຊາວປະມົງຫລາຍຄົນຍັງລໍຖ້າເຮັດລະບຽບການ ເພື່ອກັບຄືນເມືອປະເທດ.
(ແຫຼ່ງຄັດຈາກ VOV)